Miroslav Krleža, *Gospoda Glembajevi*

ANGELIKA *uzela je jednu stolicu i sjela vis-à-vis njega uzevši mu jednu ruku u svoje*: Sve će biti dobro, Leone!

LEONE: Ništa ne će biti dobro! Ti znaš, Beatrice: ovog čovjeka ovdje ja sam dotukao! Ja sam htio da oborim jednog tvrdog, ogromnog Glembaja, a ono ondje bio je jedan desperater pred stečajem! Strašilo bijedno za ptice! Ja sam se tukao s jednom fikcijom! *Stanka. Leone, dišući kratko i uzrujano, suhim ustima kao u ognjici, brzo i nervozno, ali ne glasno:* Sve je to kriminalno! Glembajevski kriminalno! Ja sam još učio nepravilne grčke glagole kad sam prvi put doživio kriminal! Bila se digla vjetrina i čupala stabla s korijenom, a mi dečki na botaničkom izletu, s bilinskom kantom i leptirskim mrežama, sklonismo se u jednu krčmu u šumi kraj kamenoloma. I tamo u tmini, u smrdljivoj krčmi, kod petrolejke, tamo su nekakvi crni i rutavi ugljenari govorili kako nekome treba pustiti krv! "Ubiti ga treba", tako je rekao jedan. Ja sam kao u bunilu, nošen groznim strahom, potrčao u tminu, u noć, i u onoj vjetrini, u prolomu oblaka, po grmljavini, ja sam od straha vikao i trčao bez glave! Tamo sam prvi put stvarno doživio da se ljudi ubijaju! Onda sam se kretao svijetom s leptirskom mrežom u ruci i sa šafranovom lukovicom! A danas sam star i glup, danas sam bolestan, i još uvijek živim u krvavoj krčmi! O, kad bih mogao da pobjegnem iz svega toga! *Zvona u gradu. Ptice. Dan raste*. Iz toga se ne može. Imala je stara Bárbóczyjeva pravo: Glembajevi su ubojice! Onaj varaždinski Glembay koji drži remetinečku crkvu u ruci, on je u viničkoj šumi ubio i orobio jednog kranjskog zlatara koji je vozio u Varaždin crkvenu zlatninu! To sam čuo od jednog glembajevskog kočijaša koji je služio još kod pokojnog Ferdinanda!

ANGELIKA: To je fama i legenda! To nema nikakve podloge!

**Smjernice za pisanje**

* Predstavite Krležino dramsko stvaralaštvo na temelju trilogije *Gospoda Glembajevi*. (A1)
* Smjestite polazni tekst u kontekst drame. Predstavite lik Leonea u obitelji Glembay i prikažite temeljne dramske sukobe. (A2)
* Interpretirajte polazni tekst na tematskoj i stilskoj razini. (Rekonstruirajte na temelju dijaloga u polaznome tekstu događaje koji su obilježili Leoneovo djetinjstvo i odrastanje. Prikažite čime je Leone zaokupljen i zaprepašten u polaznome tekstu i protumačite rečenicu …*i još uvijek živim u krvavoj krčmi!*Odredite ulogu Leoneova pripovijedanja o događaju iz djetinjstva. Objasnite funkciju legende stare Barboczyjeve u kontekstu drame. Objasnite na koji način Leone govori. Povežite glembajevsko podrijetlo i razvoj Leoneova lika.) (A3) oko 250 riječi.
* Usporedite Krležine likove Filipa Latinovicza i Leonea Glembaya na temelju motiva povratka i unutarnjih nemira. (A5)
* Obrazložite svoje tvrdnje.